Galleriassa helmikuussa Leena Ristolaisen maalauksia – Turun Kirjakahvila\nGalleriassa helmikuussa Leena Ristolaisen maalauksia\nLeena Ristolainen: Takaisin kotiin\nOlemattomia tiloja ja muita vapauden hetkiä\nTurun Kirjakahvilassa on helmikuussa esillä kuvataiteilija Leena Ristolaisen maalauksia.\nLeena Ristolaiselle maalaaminen on vuoropuhelua värin, pinnan ja viivojen kanssa niin että kankaalle muotoutuu tila, joka on maalausprosessin aikana erittäin todellinen ja alati muuttuva. Maalauksen valmistuttua taiteilijan oma tila muuttuu olemattomaksi ja siirtyy sille joka työtä katsoo.\nLuonto on Leena Ristolaiselle kuten useimmille suomalaisille osa minuutta. Se pyrkii maalauksiin halusipa tai ei: ” Täysin luonnonmukaisen luontokuvauksen sijaan minua kiehtovat näkymät, joissa katsojalle jää vapaus tulkita mikä on maata, ilmaa tai vettä ja onko kuva läheltä vai kaukaa. Toivon että katsoja voi löytää töissäni pienen vapauden hetken. Sellaisen ne ovat myös minulle suoneet.”\nSuurehkot maalaukset on toteutettu sekatekniikalla, jossa aluksi maalataan ohuesti temperalla pohjaan väriä ja sen päälle maalataan vapaasti musteella. Työtä jatketaan hiilellä ja öljyväripastelleilla, ohennetulla öljyvärillä ja lopuksi paksulla öljyvärillä useita kerroksia. Kerroksellisuus rakentaa maalauksiin tilan tuntua.\nLeena Ristolainen valmistui viime elokuussa kuvataiteilijaksi Alfa-Art Taidekoulusta. Hänen töitään on esillä myös helmikuussa Espoon Vihergalleriassa, toukokuussa Helsingissä Galleria 4-kuus -ryhmänäyttelyssä, elokuussa Järvenpäätalon Galleria Järnätissä ja syyskuussa Kangasalan Taidetila Terrassa.\nLeena Ristolainen facebookissa\ngalleria Leena Ristolainen maalaus